
KLASA: 004-01/22-01/1
URBROJ: 2196-8-02-22-1







Bogdanovci, 14.12.2022. godine
Na temelju članka 32. i 33. Zakona o udrugama (NN 74/14, 70/17, 98/19) i članka 29. Statuta Općine Bogdanovci («Službeni vjesnik» Vukovarsko – srijemske županije, br. 4/21), Općinsko vijeće općine Bogdanovci, na 20. sjednici, održanoj dana 14. prosinca 2022. godine, donosi
PROGRAM

javnih potreba za udruge od posebnog interesa
 za Općinu Bogdanovci za 2023. godinu

I. UVOD
Odredbama čl. 32. i 33. Zakona o udrugama («NN», broj: 74/14,70/17,98/19) dalje u tekstu: Zakon o udrugama)) propisano je da se programi i projekti od interesa za opće dobro u Republici Hrvatskoj koje provode udruge mogu se financirati iz državnog proračuna, proračuna jedinica lokalne i područne (regionalne) samouprave, fondova Europske unije i drugih javnih izvora. 

Nadalje,  zakonom je propisano kako se programima i projektima od interesa za opće dobro, smatraju zaokruženi i tematski jasno određeni skupovi/skup aktivnosti koje su u skladu s vrednotama propisanima Ustavom Republike Hrvatske, te čije provođenje kroz dugoročni ili vremenski ograničeni rok djelovanja daje vidljivu dodanu društvenu vrijednost kojom se podiže kvaliteta života pojedinca i unaprjeđuje razvoj šire društvene zajednice. 
Sukladno daljnjim odredbama istog članka aktivnostima od interesa za opće dobro smatraju  osobito aktivnosti udruga koje pridonose zaštiti i promicanju ljudskih prava, zaštiti i promicanju prava nacionalnih manjina, zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti te mirotvorstvu i borbi protiv nasilja i diskriminacije, promicanju vrijednosti Domovinskog rata, zaštiti, brizi i izobrazbi djece i mladih te njihovu aktivnom sudjelovanju u društvu, prevenciji i borbi protiv svih oblika ovisnosti, razvoju demokratske političke kulture, zaštiti i promicanju prava manjinskih društvenih skupina, promicanju i razvoju volonterstva, socijalnim uslugama i humanitarnoj djelatnosti, poticanju i razvoju socijalnog poduzetništva, zaštiti prava potrošača, zaštiti okoliša i prirode i zaštiti i očuvanju kulturnih dobara, održivom razvoju, razvoju lokalne zajednice, međunarodnoj razvojnoj suradnji, zaštiti zdravlja, razvoju i promicanju znanosti, obrazovanja, cjeloživotnog učenja, kulture i umjetnosti, tehničke i informatičke kulture, sporta, dobrovoljnog vatrogastva, traganja i spašavanja te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro
II. PROGRAMSKI CILJEVI

Osnovni ciljevi Programa javnih potreba za udruge od posebnog interesa za Općinu Bogdanovci, koji se financira sredstvima općinskog proračuna, su aktivnosti navedene u članku 32.  Zakona o udrugama, kako bi se poticalo sudjelovanje što šireg kruga stanovništva u istima.
III. PROGRAMSKA PODRUČJA

Javne potrebe u sportu te javne potrebe u kulturi obuhvaćene su zasebnim programima, dok su ovim Programom javnih potreba za udruge od posebnog interesa za Općinu Bogdanovci za 2023. godinu obuhvaćene aktivnosti ostalih udruga koje provode aktivnosti iz članka 32. stavak 4. Zakona o udrugama i to na način da se sredstva iz općinskog proračuna mogu dodijeliti istima 
· za projekte/programe (projektne potpore) ili za 
· razvojne/institucionalne programe (potpore za redovan rad)

na temelju prijava na javni natječaj i rezultata javnog natječaja, sukladno uvjetima i kriterijima raspisanog javnog natječaja. 

Minimalan iznos za navedena programska područja je 200,00 kn / 26,54 € po korisniku, dok je maksimalan iznos 7.000,00 kn / 929,05 € po korisniku. Ukupno planirana sredstva u Proračunu Općine Bogdanovci za financiranje javnih potreba za udruge od posebnog interesa za Općinu Bogdanovci iznose 24.000,00 kn / 3.185,34 €.
IV. ZAKLJUČAK

Kroz Program javnih potreba za udruge od posebnog interesa za Općinu Bogdanovci za 2023. godinu uvažava se strategijska važnost udruga u razvoju modernog i što stabilnijeg društvenog poretka, koja je razvidna kroz činjenicu da je civilni angažman preko udruga osnova povjerenja, uzajamnosti i solidarnosti kao bitnih obilježja modernih društava. 

U kontinuitetu dosadašnjeg odnosa Općine Bogdanovci u pogledu potpore organizacijama civilnog društva koje djeluju na području Općine, ovim Programom nastoji se udrugama omogućiti održanje primjerene uloge u lokalnoj zajednici.
Ovaj Program objavit će se u „Službenom vjesniku“ Vukovarsko-srijemske županije, stupa na snagu dan nakon objave, a primjenjuje se od 01.siječnja 2023.godine.

                                                                       
         Predsjednica Općinskog vijeća 
 






  Anamarija Savić Bajac, bacc.admin.publ.

